**Armistiţiu**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- De-atâtea zile suntem tot pe front,

Doar schijele ne sfârtecă tăcerea,

Iubirea am depus-o într-un cont –

Va fi după război toată averea.

Prin clipele pierdute, câte-au fost,

Am plâns tăcut, gamela este goală,

Am dus războiul singuri, fără rost,

Iar spectatorii s-au distrat în sală.

În toamna asta cer un armistiţiu,

Pe câmpurile pline de obuze

(N-aș vrea să fie doar un exercițiu)

Capitulez în fața unei muze.

- Nu ştiu decât că suntem doi damnaţi

Răniţi de gloanţe oarbe şi noroi,

Dar unul fară altul condamnaţi

La moarte. Să-ncetăm acest război!

Am conjugat absurd şi inutil

Încrederea sub semnul întrebării,

De după ziduri ne-am privit ostil,

Dar ochii tăi mai au culoarea mării

Pe care navighez când îmi e dor

Visând o vară nouă, alt solstiţiu,

Să nu-ţi umbrească chipul niciun nor,

Capitulez! Îţi cer un armistiţiu!

Ioan Grigoraș Liliana Trif